Zagreb, 15. listopada 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom **neanonimne prijave mogućeg sukoba interesa podnesene protiv zastupnika u Hrvatskom saboru,** na 145. sjednici, održanoj 15. listopada 2021., donosi sljedeću

**ODLUKU**

**Postupak za odlučivanje o sukobu interesa neće se pokrenuti, jer iz zaprimljenih očitovanja ne proizlazi da su se zastupnici u Hrvatskom saboru, koji su se u siječnju 2021. cijepili protiv bolesti COVID-19, našli u situaciji sukoba interesa niti da je došlo do moguće povrede neke od odredbi ZSSI-a.**

Obrazloženje

U Povjerenstvu je 2. siječnja 2021. pod brojem 711-U-156-P-11/21-01-3 zaprimljena neanonimna prijava mogućeg sukoba interesa protiv zastupnika u Hrvatskom saboru, **povodom koje se vodi predmet** P-11/21.

U prijavi se u bitnome navodi da će svaki zastupnik u Hrvatskom saboru, koji prihvati mogućnost cijepljenja protiv virusa SARS-CoV-2, staviti vlastiti privatni interes iznad javnog, jer će štititi svoje zdravlje prije objektivno ugroženih skupina, te se stoga predlaže protiv istih pokrenuti postupak mogućeg sukoba interesa i izreći sankciju nakon utvrđene povrede odredbi ZSSI-a. U Povjerenstvu je 12. svibnja 2021. pod brojem 711-U-1758-P-11/21-07-12 zaprimljena dopuna navedene neanonimne prijave u kojoj se, pozivajući se na medijske objave, navode imena i prezimena više zastupnika u Hrvatskom saboru koji su se cijepili protiv SARS-CoV-2.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga ih povodom obnašanja navedene dužnosti obvezuju odredbe ZSSI-a.

Povjerenstvo je u svrhu ocjene vjerodostojnosti i osnovanosti navoda dopisom Broj: 711-I-322-P-11/21-02-12 od 19. veljače 2021. zatražilo očitovanje od Hrvatskog sabora, Ureda predsjednika, na okolnosti je li unutar Hrvatskog sabora donesena odluka ili drugi akt kojim je odlučeno o cijepljenju zastupnika Hrvatskog sabora protiv virusa COVID-19 (SARS CoV-2), tko je donio takvu odluku i kada, po kojem kriteriju je donesena takva odluka/akt, odnosno po kojem se kriteriju biralo prvenstvo među zastupnicima koji će se cijepiti te koji broj zastupnika je cijepljen do dana dostave očitovanja na navedeni dopis.

Hrvatski sabor, Ured Predsjednika je dopisom, KLASA: 008-02/21-03/35, URBROJ: 6511-1-21-02 od 19. ožujka 2021. zatražio od Povjerenstva pojašnjenje pravnog temelja za traženje navedenih podataka te u odnosu na kojeg se dužnosnika isti traže.

Povjerenstvo je potom dopisom Broj: 711-I-623-P-11/21-04-12 od 6. travnja 2021. navelo da se očitovanje traži temeljem odredbe članka 39. stavka 2. ZSSI-a, kojom je propisano da Povjerenstvo ima pravo pribaviti činjenice i dokaze djelovanjem drugih tijela javne vlasti te da su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze, uz napomenu da je u tijeku prikupljanje dokumentacije kako bi, kad predmet bude obrađen u dovoljnoj mjeri, Povjerenstvo moglo, ukoliko dokumentacija bude upućivala na moguće povrede odredaba ZSSI-a, otvoriti predmet/e u odnosu na određene dužnosnike. Ovim je dopisom zatraženo očitovanje kao u dopisu od 19. veljače 2021.

Hrvatski sabor, Ured Predsjednika dopisom, KLASA: 008-02/21-03/35, URBROJ: 6511-1-21-04 od 30. travnja 2021. ponovno ističe kako je nejasno u odnosu na koje dužnosnike se prikuplja dokumentacija, te da uzimajući u obzir da Hrvatski sabor nije nadležno tijelo koje donosi i provodi plan cijepljena, nije precizirano odnosi li se traženje Povjerenstva i na druge dužnosnike koji su cijepljeni, kao što su članovi Vlade Republike Hrvatske, suci Ustavnog suda Republike Hrvatske i predsjednik Republike Hrvatske.

Povjerenstvo je potom dopisom Broj: 711-I-1188-P-11/21-08-12 od 8. srpnja 2021. od Ministarstva unutarnjih poslova, Ravnateljstva civilne zaštite zatražilo očitovanje je li Stožer civilne zaštite donio odluku ili podržao nečiji prijedlog odluke kojom je bilo određeno da se zastupnici u Hrvatskom saboru cijepe protiv virusa SARS CoV-2 u siječnju 2021. te kada je takva odluka donesena.

Ministarstvo unutarnjih poslova, Ravnateljstvo civilne zaštite dopisom, KLASA: 810-06/21-01/28, URBROJ: 511-01-300-21-201 od 22. srpnja 2021. navodi da Stožer civilne zaštite nije donio odluke kojima bi zastupnicima Hrvatskog sabora ili bilo koje druge institucije bilo određeno obvezno cijepljenje.

Izvršenim uvidom na internetskim stranicama pojedinih medija, utvrđeno je kako se na istima navodi da se otprilike 50-ak zastupnika u Hrvatskom saboru cijepilo protiv COVID-a 19 u mjesecu siječnju 2021., te se prenose izjave pojedinih dužnosnika koji navode da su na taj način poslali poruku povjerenja u znanost i pozvali hrvatske građane da isto učine.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, dok je podstavkom i) zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Iz navoda prijave, ali i javno objavljenih informacija, utvrđeno je da se veći broj zastupnika u Hrvatskom saboru cijepilo protiv bolesti COVID 19, i to u vrijeme kada takvu mogućnost još nisu imali svi hrvatski građani, već osobe starije životne dobi kao i osobe s drugim bolestima (komorbiditetima), zbog kojih su bile određene kao pripadnici prioritetnih skupina.

Ukoliko bi zastupnici u Hrvatskom saboru iskoristili obnašanje navedene dužnosti te utjecaj koji proizlazi iz iste kako bi za sebe osobno ostvarili neko pravo ili uslugu pod povlaštenim uvjetima ili vremenski ranije nego bi to bili u prilici drugi građani Republike Hrvatske, moglo bi se raditi o elementima koji bi upućivali na neko od zabranjenih djelovanja dužnosnika iz članka 7. ZSSI-a. Takvo pravo ili usluga mogli bi biti i cijepljenje protiv zaraznih bolesti.

U ovom je slučaju prijava mogućeg sukoba interesa bila općenita, jer nisu navedeni konkretni dužnosnici koji bi iskoristili mogućnost cijepljenja, da bi potom naknadno bila specificirana navođenjem imena pojedinih dužnosnika za koje su mediji izvijestili da su se cijepili, pri čemu iz medija proizlazi kako je ovu mogućnost iskoristilo 50-ak zastupnika u Hrvatskom saboru. Također, iz dopisa Ministarstva unutarnjih poslova, Ravnateljstva civilne zaštite ne proizlazi da bi nadležni Stožer civilne zaštite odlučio ili podržao odluku da se cijepe zastupnici u Hrvatskom saboru, te ostaje nejasno na čiju je inicijativu u siječnju 2021. uopće došlo do njihova cijepljenja.

Međutim, u vrijeme kada je bilo organizirano, postojale su skupine prioritetnog redoslijeda procjepljivanja, sukladno kategorijama ugroze po životnoj dobi i zdravstvenom stanju. Iz navedenog bi razloga Povjerenstvo pored utvrđivanja životne dobe, što je podatak koji se navodi u izvješću o imovinskom stanju, trebalo ispitivati i zdravstveno stanje svakog pojedinog dužnosnika koji se tada cijepio, kako bi se utvrdila opravdanost cijepljenja konkretnog dužnosnika u odnosu na druge osobe iste ili slične dobi, odnosno zdravstvenog stanja, kojima je u tom trenutku cjepivo također bilo dostupno.

Navedeno predstavlja strogo osobne podatke koji uživaju visoki standard zaštite, sukladno odredbama Zakona o zaštiti osobnih podataka, u koje Povjerenstvo ne može ostvariti uvid, te se može pretpostaviti da bi pojedini dužnosnici prema svojoj dobi i općem stanu imali pravo na cijepljenje pod uvjetima kao i drugi građani.

Nadalje, imajući u vidu da u razdoblju kada je bilo organizirano cijepljenje zastupnika u Hrvatskom saboru, ali i drugih visokih državnih dužnosnika, isto još nije bilo započelo u odnosu na sve kategorije stanovništva, te da su se brojni dužnosnici javno cijepili u svrhu jačanja javnog povjerenja u cjepivo, što proizlazi i iz medijskih napisa vezanih za predmetno cijepljenje zastupnika u Hrvatskom saboru kada su citirane njihove izjave, predmetno cijepljenje se može sagledavati i u kontekstu promocije zaštite javnog zdravlja hrvatskih građana.

Obzirom na sve navedeno, iz zaprimljenih očitovanja ne proizlazi da su se zastupnici u Hrvatskom saboru, koji su se u siječnju 2021. cijepili protiv bolesti COVID-19, našli u situaciji u sukobu interesa niti da je došlo do moguće povrede neke od odredbi ZSSI-a te se postupak za odlučivanje o sukobu interesa neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelj prijave
2. Objava na internetskoj stranici Povjerenstva
3. Pismohrana